钦定古今图书集成/明伦汇编/官常典/第767卷 > 辛琛
## 钦定古今图书集成/明伦汇编/官常典/第767卷 > 辛琛

按《魏书辛雄传》：“雄族祖琛，字僧贵。琛少孤，过友人，见
其父母兄弟悉无恙，垂涕久之。释褐奉朝请，荥阳郡
丞。太守元丽性颇使酒，琛每谏之，丽后醉，辄令闭阁，
曰：‘勿使丞入也’。高祖南征，丽从舆驾，诏琛曰：‘委卿郡
事，如太守也’。景明中，为伏波将军、济州辅国府长史，
转奉车都尉，出为扬州征南府长史。刺史李崇多事”
产业，琛每诤折，崇不从，遂相纠举，诏并不问。后加龙
骧将军、南梁太守。崇因置酒谓琛曰：“长史后必为刺
史，但不知得上佐何如人耳。”琛对曰：“若万一叨沗，得
一方正，长史朝夕闻过，是所愿也。”崇有惭色。卒于官。
雅有度量，涉猎经史，喜愠不形于色，当官奉法，在所
有称。